Document ID: 32003R0118

32003R0118
L 020/3
JURNALUL OFÍCIAL AL UNIUNII EUROPENE
REGULAMENTUL (CE) NR. 118/2003 AL COMISIEI
din 23 ianuarie 2003
de stabilire a restituirilor la export în sectorul cărnii de vită și mânzat și de modificare a Regulamentului nr. 3846/87 de stabilire a nomenclaturii produselor agricole pentru restituirile la export și a Regulamentului nr. 1445/95 privind normele de aplicare a regimului licențelor de import și export în sectorul cărnii de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a piețelor în sectorul cărnii de vită și mânzat (1), modificat ultima dată de Regulamentul (CE) nr. 2345/2001 al Comisiei (2), în special articolul 33 alineatul (12),
întrucât:
(1)
În conformitate cu articolul 33 din Regulamentul (CE) nr. 1254/1999, diferența dintre prețurile produselor menționate la articolul 1 din Regulamentul (CE) nr. 1254/1999 pe piața mondială și în Comunitate poate fi acoperită de o restituire la export.
(2)
Condițiile de acordare a restituirilor la export speciale pentru anumite tipuri de carne de vită și mânzat și pentru anumite tipuri de conserve s-au stabilit prin Regulamentele (CEE) nr. 32/82 (3), modificat ultima dată de Regulamentul (CE) nr. 744/2000 (4), (CEE) nr. 1964/82 (5), modificat ultima dată de Regulamentul (CE) nr. 2772/2000 (6) și (CEE) nr. 2388/84 (7), modificat ultima dată de Regulamentul (CEE) nr. 3661/92 (8).
(3)
Aplicarea acestor reguli și criterii la situația previzibilă a piețelor în sectorul cărnii de vită și mânzat are drept rezultat stabilirea restituirii după cum urmează.
(4)
În ceea ce privește animalele vii, din motive de simplificare, ar trebui să nu se mai acorde restituiri la export pentru categoriile care fac obiectul unor categorii de schimburi nesemnificative cu țările terțe. În afară de aceasta, având în vedere preocuparea generală pentru bunăstarea animalelor, restituirile la export pentru animalele vii destinate tăierii trebuie limitate. În consecință, restituirile la export pentru aceste animale nu trebuie acordate decât țărilor terțe care, din motive culturale și/sau religioase importă prin tradiție un număr important de animale pentru tăiere. În ceea ce privește animalele vii pentru reproducere, pentru a se evita abuzurile, restituirile la export pentru bovinele de reproducție de rasă pură trebuie limitate la junincile și vacile cu o vârstă mai mică de 30 de luni sau egală.
(5)
Trebuie acordate restituiri la export, spre anumite destinații, pentru anumite tipuri de carne proaspătă sau refrigerată menționate în anexă la codul NC 0201, pentru anumite tipuri de carne congelată menționate în anexă la codul NC 0202, pentru anumite tipuri de carne sau organe comestibile menționate în anexă la codul NC 0206 și pentru anumite alte preparate și conserve de carne sau organe comestibile menționate în anexă la codul NC 1602 50 10.
(6)
Având în vedere caracteristicile foarte diverse ale produselor având codurile de produse 0201 20 90 9700 și 0202 20 90 9100 utilizate în vederea restituirilor, restituirea nu trebuie acordată decât pentru bucățile la care greutatea oaselor nu reprezintă mai mult de o treime.
(7)
În ceea ce privește carnea de vită și mânzat dezosată, sărată și uscată, există fluxuri comerciale tradiționale cu destinația Elveția. În măsura în care este necesar pentru menținerea acestor schimburi, restituirea trebuie fixată la o sumă care să acopere diferența dintre prețul pe piața elvețiană și prețurile la export în statele membre.
(8)
Pentru anumite alte tipuri de produse și conserve de carne sau organe comestibile menționate în anexă la codurile NC 1602 50 31 până la 1602 50 80, participarea Comunității la comerțul internațional poate fi menținută prin acordarea unei restituiri corespunzătoare celei acordate până în prezent exportatorilor.
(9)
Pentru celelalte produse din sectorul cărnii de vită și mânzat, stabilirea unei restituiri nu este necesară, deoarece contribuția Comunității la comerțul internațional nu este semnificativă.
(10)
Regulamentul (CEE) nr. 3846/87 al Comisiei (9), modificat ultima dată de Regulamentul (CE) nr. 2319/2002 (10), a stabilit nomenclatura aplicabilă pentru produsele agricole în ceea ce privește restituirile la export. Ca urmare a introducerii restituirilor pentru femelele de reproducție de rasă pură cu vârsta de maxim 30 de luni, nomenclatura pentru produsele mai sus menționate trebuie modificată.
(11)
Pentru a simplifica formalitățile vamale la export pentru agenții economici, cuantumurile restituirilor pentru toată carnea congelată trebuie aliniate cu cele acordate pentru carnea proaspătă sau refrigerată, alta decât cea care provine de la masculi adulți din specia bovină.
(12)
Pentru a spori controlul asupra produselor având codul NC 1602 50, trebuie prevăzut ca aceste produse să nu poată beneficia de restituire decât în cazul în care au fost fabricate în cadrul regimului prevăzut la articolul 4 din Regulamentul (CEE) nr. 565/80 al Consiliului din 4 martie 1980, privind plata în avans a restituirilor la export pentru produsele agricole (11), modificat ultima dată de Regulamentul (CEE) nr. 2026/83 (12).
(13)
Restituirile nu trebuie acordate decât în cazul produselor autorizate să circule liber în Comunitate. În consecință, pentru a putea beneficia de restituire, produsele trebuie să îndeplinească condițiile de marcare sanitară prevăzute în Directiva 64/433/CEE a Consiliului (13), modificată ultima dată de Directiva 95/23/CE (14), Directiva 94/65/CE a Consiliului (15) și Directiva 77/99/CEE a Consiliului (16), modificată ultima dată de Directiva 97/76/CE (17).
(14)
Condițiile prevăzute în articolul 6 alineatul (2) din Regulamentul (CEE) nr. 1964/82 duc la diminuarea restituirii speciale, în măsura în care cantitatea de carne dezosată destinată exportului reprezintă mai puțin de 95 % din greutatea totală a bucăților ce provin din dezosare, fără a reprezenta totuși mai puțin de 85 % din aceasta.
(15)
Negocierile privind adoptarea concesiunilor suplimentare, purtate în cadrul acordurilor europene între Comunitatea Europeană și țările asociate din Europa Centrală și de Est, vizează în special liberalizarea comerțului cu produse ce intră sub incidența organizării comune a piețelor în sectorul cărnii de vită și mânzat. În acest context, România trebuie eliminată de pe lista destinațiilor cărora li se pot acorda restituiri. Totuși, eliminarea restituirilor nu poate duce la crearea unei restituiri diferențiate pentru exporturile spre alte țări.
(16)
Măsurile prevăzute în prezentul regulament sunt conforme cu avizul Comitetului pentru gestionarea cărnii de vită și mânzat,
ADOPTĂ PREZENTUL REGULAMENT:
Articolul 1
(1) Lista produselor pentru exportul cărora se acordă restituirile prevăzute la articolul 33 din Regulamentul (CE) nr. 1254/1999, valorile acestor restituiri și destinațiile se stabilesc în anexa la prezentul regulament.
(2) Produsele trebuie să îndeplinească toate condițiile de marcare sanitară prevăzute în:
-
anexa I capitolul XI la Directiva 64/433/CEE;
-
anexa I capitolul VI la Directiva 94/65/CE;
-
anexa B, capitolul VI, la Directiva 77/99/CEE.
Articolul 2
În cazul prevăzut la articolul 6 alineatul (2) paragraful al treilea din Regulamentul (CEE) nr. 1964/82, valoarea restituirii pentru produsele de la codul NC 0201 30 00 9100 scade cu 14,00 EUR/100 kg
Articolul 3
Faptul că nu s-a fixat o restituire la export pentru Estonia, Lituania, Letonia, Ungaria și România nu se consideră ca o diferențiere a restituirii.
Articolul 4
(1) Partea 5 din anexa la Regulamentul (CEE) nr. 3846/87 se înlocuiește cu anexa II la prezentul regulament.
(2) Anexa III la Regulamentul (CE) nr. 1445/95 se înlocuiește cu anexa III la prezentul regulament.
Articolul 5
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Acesta se aplică certificatelor de export solicitate începând cu 3 februarie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 ianuarie 2003.

Labels: 3
17
6